钦定古今图书集成/明伦汇编/氏族典/第217卷 > 《廖用贤尚友录》 > 罗艺
## 钦定古今图书集成/明伦汇编/氏族典/第217卷 > 《廖用贤尚友录》 > 罗艺

按《唐书罗艺传》，“艺字子延，襄州襄阳人，家京兆之云
阳。父荣，隋监门将军。艺刚愎不仁，勇攻战，善用槊。大
业中，以战力补虎贲郎将。辽东之役，李景以武卫大
将军督饟北平，诏艺以兵属分部严一。然任气尝慢
侮景，频为景辱。天下盗起，涿郡号富饶，伐辽兵仗多
在，而仓庤盈羡。又临朔宫多珍宝，屯师且数万，苦盗”
贼侵掠，留守将赵什住、贺兰谊、晋文衍等不能支。艺
捍寇，数破却之，勇常冠军，为诸将忌畏。艺阴自计，因
出师威动北边，艺自称幽州总管。武德二年，奉表以
地归，诏封燕王，赐姓，豫属籍，数与窦建德战，多所擒
馘。秦王击刘黑闼，高祖诏艺弟监门将军寿以兵从，
艺自率众数万，破刘什善、张君立于徐河，黑闼引突
厥入寇，艺复以兵与皇太子建成会洺州，遂请入朝，
帝厚礼之，拜左翊卫大将军，领天节军将，镇泾州。太
宗即位，进开府仪同三司。艺图反，诡言阅武。兵既集，
称“被密诏入朝”，军至豳，治中赵慈皓出谒，遂据州。帝
命长孙无忌、尉迟敬德击之，未至，慈皓与统军杨岌
谋诛艺，艺觉，执慈皓。岌居外，即攻之。艺败，弃妻子，从
数百骑奔突厥。抵宁州，骑稍亡，左右斩之，传首枭于
都市。寿时为利州都督，亦及诛。